ไทยและมองโกเลีย เตรียมเปิดเที่ยวบินตรง “อูลานบาตาร์-ภูเก็ต” คาดชัดเจนภายในเดือนกันยายน นี้
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า จากการประชุมคณะกรรมการร่วมด้านการค้า ไทย-มองโกเลีย ครั้งที่ 1 ทั้ง 2 ฝ่ายเห็นชอบให้ส่งเสริมการท่องเที่ยวระหว่างกัน โดยจะมีการแลกเปลี่ยนองค์ความรู้ประสบการณ์ การฝึกอบรมบุคลากรด้านการท่องเที่ยว พร้อมเปิดเที่ยวบินระหว่างกัน ซึ่งกระทรวงพาณิชย์จะช่วยประสานงานระหว่างกระทรวงต่างประเทศมองโกเลียกับการท่องเที่ยวแห่งประเทศไทย และสนับสนุนให้ “มองโกเลียน แอร์ไลน์” ได้จัดเที่ยวบินตรงระหว่างอูลานบาตาร์กับภูเก็ต เพื่อส่งเสริมให้นักท่องเที่ยวชาวมองโกเลียเดินทางท่องเที่ยวประเทศไทย รวมทั้งในกลุ่มจังหวัดอันดามัน ซึ่งภายหลังมองโกเลียน แอร์ไลน์ ยื่นเรื่องขอเปิดการบิน หน่วยงานของไทยจะเร่งพิจารณาให้แล้วเสร็จภายใน 2 สัปดาห์ คาดว่าทุกอย่างจะเสร็จสิ้นภายในเดือนกันยายนนี้ทั้งนี้ ในช่วงฤดูหนาวของมองโกเลีย (เดือน ต.ค.-ก.พ.) จะเป็นช่วงที่ชาวมองโกเลียมักเดินทางไปท่องเที่ยวในประเทศเขตร้อนที่มีชายทะเล เนื่องจากมองโกเลียไม่มีพื้นที่ติดทะเล โดยกลุ่มจังหวัดอันดามันของไทย จะสามารถรองรับนักท่องเที่ยวคุณภาพชาวมองโกเลียได้เป็นอย่างดี